รายได้รัฐเดือนแรกเกินเป้า
ประเดิมการเก็บรัฐบาลเดือนแรกเกินเป้า 3,115 ล้านบาท คาดทั้งปีไม่พลาด 2.1 ล้านล้านบาท
14 พ.ย. 2555

ประเดิมการเก็บรัฐบาลเดือนแรกเกินเป้า 3,115 ล้านบาท คาดทั้งปีไม่พลาด 2.1 ล้านล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้เดือน ต.ค. 2555 ซึ่งเป็นเดือนแรกของปีงบประมาณ 2556 รัฐบาลจัดเก็บรายได้สุทธิทั้งสิ้น 1.48 แสนล้านบาท สูงกว่าประมาณการ 3,115 ล้านบาท หรือ 2.1% และ สูงกว่าเดือนเดียวกันปีที่แล้ว 11.3% สะท้อนถึงเศรษฐกิจภายในประเทศทั้งการบริโภค การลงทุน และการนำเข้าที่ขยายตัวดีขึ้น
การเก็บรายได้ดังกล่าว แยกเป็นรายได้ของ 3 กรมจัดเก็บสูงกว่าเป้าหมายโดย กรมสรรพากรจัดเก็บรายได้รวม 1.06 แสนล้านบาท สูงกว่าประมาณการ 7,339 ล้านบาท หรือ 7.4% กรมสรรพสามิตจัดเก็บรายได้รวม 3.72 หมื่นล้านบาท สูงกว่าประมาณการ 5,002 ล้านบาท หรือ 15.5% และกรมศุลกากรจัดเก็บรายได้รวม 1.08 หมื่นล้านบาท สูงกว่าประมาณการ 909 ล้านบาท หรือ 9.2% 
นายสมชัย กล่าวว่า ภายใต้สภาวะเศรษฐกิจทั้งในและนอกประเทศที่เริ่มมีสัญญาณที่ดีขึ้น ทำให้มั่นใจว่าในปีงบประมาณ 2556 รัฐบาลจะสามารถจัดเก็บรายได้ตามเป้าหมายที่ 2.1 ล้านล้านบาท